b'\n_START_ARTICLE_\nSossen Krohg\n_START_SECTION_\nBakgrunn\n_START_PARAGRAPH_\nHun ble f\xc3\xb8dt Sossen Anker Olsen, faren var avisredakt\xc3\xb8r Kristoffer Anker Olsen og moren Ingeborg Cappelen Hille Finne. Hun nedstammer ikke fra den norske slekten Anker; hennes far hadde Anker som fornavn. Olsen var hans patronym; han var s\xc3\xb8nn av Ole Christensen og Elise S\xc3\xb8rensen.\n_START_SECTION_\nKarriere\n_START_PARAGRAPH_\nHun tok eksamen ved Det norske teatrets teaterskole i 1946 og ble umiddelbart ansatt og debuterte i stykket \xc2\xabKranes konditori\xc2\xbb. Snart gikk det videre til Folketeateret, hvor hun var ansatt frem til 1960._NEWLINE_Hun gjorde filmdebut i 1949 i \xc2\xabD\xc3\xb8den er et kj\xc3\xa6rtegn\xc2\xbb og spilte senere i en rekke norske filmer._NEWLINE_I 1966 var hun sammen med den ungarske flyktningen Attila Horvath med p\xc3\xa5 \xc3\xa5 starte opp den snart innflytelsesrike Club 7 i Oslo, og var ansatt der ved Scene 7 frem til 1985. Sossen Krohg bodde og arbeidet i tillegg i Paris i flere perioder av sitt liv. Hun har skrevet flere barneskuespill, samt utgitt erindringsboken \xc2\xabHeklet\xc3\xb8y med store hull\xc2\xbb (1986), illustrert av ektemannen Guy Krohg, og kunstboken \xc2\xabTankenes reise\xc2\xbb (1991, sammen med ektemannen)._NEWLINE_Hun var de siste \xc3\xa5rene mest kjent som \xc2\xabAstrid Anker-Hansen\xc2\xbb i s\xc3\xa5peserien Hotel C\xc3\xa6sar som sendes p\xc3\xa5 TV 2, en rolle hun innehadde fra seriens start i oktober 1998 frem til begynnelsen av april 2010 - hun trakk seg da med en episoder der hun \xc2\xabd\xc3\xb8de\xc2\xbb. For dette fikk hun sammen med medskuespiller Anette Hoff hedersprisen under Gullruten 2010.\n_START_SECTION_\nPrivatliv\n_START_PARAGRAPH_\nSossen Olsen var gift med skihopperen og forfatteren Thorleif Schjelderup mellom 1940 og 1944, og de fikk to barn sammen. Senere giftet hun seg med kunstneren Guy Krohg, som var barnebarn av maleren Christian Krohg og s\xc3\xb8nn av maleren og scenografen Per Krohg. Tilsammen fikk hun seks barn, men mistet tre av dem. Sossen og Guy var kjent som \xc2\xabde siste bohemer\xc2\xbb, Guy d\xc3\xb8de i 2002. I 2015 kom boken om hennes liv, Sossen  -bohemdronningen p\xc3\xa5 Kagge Forlag.'